O nouă creșă a fost deschisă în Sectorul 6. Până în prezent, 135 de copii se bucură de beneficiile noii unități. Primarul Ciprian Ciucu a spus că e prima creșă construită de la zero în ultimii 46 de ani, iar alte trei ar urma să fie deschise anul viitor, informează B1 TV.
„Creșa e funcțională în acest moment și copiii și părinții au început să vină să beneficieze de aceste servicii de educație timpurie. Educația timpurie e extrem de importantă pentru dezvoltarea viitorului adult”, a mai spus Ciucu.
Investiția e de 18 milioane de lei, jumătate fiind bani europeni.
Părinții, emoționați, s-au arătat încântați și mulțumiți de felul în care arată noua creșă și dotările pe care le are.
„E a doua zi de creșă pentru Tesa. Suntem foarte fericiți, e un loc foarte OK pe lângă ce am mai văzut și suntem foarte încântați”, a spus un tată.
Alte trei creșe urmează să fie deschise anul următor, în Sectorul 6.
„Vom continua să investim în a face creșe. Aceasta este prima gata, mai avem încă trei în diferite stadii. Am primit finanțare pentru ele și facem încă trei creșe în perioada următoare. Eu spun că în maxim în an să le deschidem și pe acelea”, a mai spus primarul Ciprian Ciucu.